BILJEŠKA

s (svečane) sjednice Gradskog vijeća Grada Delnica

održane 24. lipnja 2025. godine u Radničkom domu s početkom u 12,00 sati

Prisutni članovi Gradskog vijeća: Dona Kontić, Johan Klarić, Jelena Pavić Mamula, Anton Raukar, Hrvoje Ljubobratović, Davor Hilak, Ivana Pečnik Kastner, Josip, Igor Mance, Ivica Knežević, Boris Lozer i Ivan Piškor.

Odsutni članovi Gradskog vijeća: Franjo Jakovac i Josip Prelac

Nakon pozdravne riječi voditeljice Goranka i Marin Tuhtan započinju s izvođenjem Himne Republike Hrvatske „Lijepa naša domovino“, svečane pjesme Primorsko-goranske županije „Zavičaju tebi“ i svečane pjesme Grada Delnica „Delnice u duši“.

Voditeljica poziva prisutne da minutom šutnje odaju počast svim preminulim braniteljima koji su stvorili temelje samostalne, suverene i nezavisne države Hrvatske, kao i svim stanovnicima Grada koji su nas napustili u protekloj godini.

Voditeljica Slavica Kljaić otvara Svečanu sjednicu povodom obilježavanja Dana Grada i blagdana Župe sv. Ivana Krstitelja. Pozdravlja gradske vijećnice i vijećnike, predsjednika Gradskog vijeća Ivana Piškora, gradonačelnika Igora Pleše, izaslanika Predsjednika Republike, umirovljenog generala-pukovnika Marijana Marekovića, savjetnika potpredsjednika Vlade i ministra hrvatskih branitelja, generala Ivana Zelića, izaslanicu ministra obrane RH, gđu. Ivku Zaninović, župana Ivicu Lukanovića, zamjenika župana Tonija Štimca, načelnika ureda zapovjednika Zapovjedništva specijalnih snaga, pukovnika Marina Domijana, župnika Župe Delnice vlč. Ivana Milardovića, gradonačelnike i načelnike Gorskog kotara, predstavnike vatrogastva, gospodarstva i javne uprave, kulture, školstva, zdravstva, udruga, političkih organizacija i stranaka, policije, predstavnike HVIDRA-e, Crvenog križa, sve bivše i današnje laureate kao i sve ostale goste.

Čestitku Gradu uputili su njegovi najmlađi sugrađani, polaznici dječjeg vrtića „ Hlojkica “ Delnice, plesom „Rašpa“ i recitacijom pjesme „Dejuonce, droage ste vi“.

U nastavku sjednice prisutnima se obratio predsjednik Gradskog vijeća Grada Delnica Ivan Piškor koji je istaknuo kako se svečanom sjednicom obilježava Dan Grada, dan ponosa, zajedništva i sjećanja na sve koji su kroz povijest gradili Delnice. Zahvalio je svima koji su svojim radom i zalaganjem pridonijeli razvoju zajednice te naglasio vjeru u budućnost Delnica. Izrazio je nadu da će zajedništvom, jasnim ciljevima i odgovornim pristupom raditi na razvoju grada te mladima pružiti razloge za ostanak.

Nakon govora predsjednika Gradskog vijeća prisutnima se obratio gradonačelnik Grada Delnica Igor Pleše i izvijestio o završenim i tekućim infrastrukturnim projektima na području Grada Delnica. Uređene su prometnice, završena je gradska tržnica, a radovi na proširenju dječjeg vrtića su pri završetku. Preuzeti su i neki vrijedni projekti spremni za realizaciju, a u pripremi su prijave novih investicija planiranih za narednu godinu. Najavio je i vanjska ulaganja: privatni investitori planiraju gradnju stambenih zgrada, Županija provodi obnovu Doma zdravlja, dok država pokreće rekonstrukciju nekoliko prometnica.

Gradonačelnik je istaknuo potrebu za snažnijom obnovom Delnica, naglasio važnost suradnje s državom i Županijom, te izrazio nadu u dodatna ulaganja u Gorski kotar.

Prigodne riječi u ime načelnika i gradonačelnika gradova i općina Gorskog kotara uputio je gradonačelnik Grada Čabra, gospodin Antonio Dražović.

U ime prijateljske Općine Fažana prisutnima se obratila zamjenica načelnika, Sandra Piljan Lorencin.

Prisutnima se obratio župan Primorsko-goranske županije, Ivica Lukanović.

Prisutnima se obratio kao izaslanik Predsjednika Republike, umirovljeni general-pukovnik, Marijan Mareković.

Uslijedila je dodjela javnih priznanja najzaslužnijim pojedincima i pravnim osobama u 2025. godini koji su svojim radom i aktivnostima dali poseban doprinos Gradu, njegovom napretku i promociji.

Gradsko vijeće Grada Delnica na 38. sjednici održanoj 19. ožujka 2025. godine nakon provedenog postupka javnog poziva i prijedloga Komisije za javna priznanja, donijelo je Odluku o dodjeli javnih priznanja Grada Delnica u 2025. godini.

Prije dodjela nagrada Gradskog vijeća, gradonačelnik je udijelio zahvalnicu Gradonačelnika Popovićevom mlinu povodom 100. obljetnice izgradnje te današnjoj uspješnoj turističkoj ponudi i promociji Grada Delnica.

Voditeljica je pozvala predsjednika Gradskog vijeća i gradonačelnika da uručе javna priznanja zaslužnim udrugama i društvima.

**Povelje Grada Delnica** dodijeljene su sljedećim dobitnicima:

* **Dobrovoljno vatrogasno društvo Delnice** za 150 godina aktivnog djelovanja i uspješnog rada. Povelju su preuzeli zapovjednik Krešimir Košmrlj i predsjednik Branimir Andlar.
* **Šahovski klub „Delnice“** za 70 godina aktivnog djelovanja i uspješnog rada. Povelju je preuzeo predsjednik Željko Acinger.
* **Udruga umirovljenika Grada Delnica** za 70 godina aktivnog djelovanja i uspješnog rada. Povelju je preuzela predsjednica Ljubica Vujnović.
* **Društvo uzgajatelja malih životinja „Pajdaš“ Delnice** za 40 godina aktivnog djelovanja i uspješnog rada. Povelju je preuzeo zamjenik predsjednika Mladen Colnar.
* **Hrvatsko planinarsko društvo Petehovac** za 60 godina aktivnog djelovanja i uspješnog rada. Povelju je preuzeo predsjednik Marino Kezele.
* **Lovačka udruga „Vidra“ Turke** za 30 godina aktivnog djelovanja i uspješnog rada. Povelju je preuzeo predsjednik Mladen Mauhar.
* **Udruga Wondernature** za 20 godina aktivnog djelovanja i uspješnog rada. Zbog odsutnosti predsjednice Jelene Holenko Pirc, priznanje će biti preuzeto naknadno.

**Godišnja nagrada Grada Delnica za 2025. godinu** dodijeljena je:

* **Tanji Jakovac** za nesebičan volonterski doprinos zajednici kroz podršku, razumijevanje i savjetodavni rad te unaprjeđenje socijalnih usluga Grada Delnica.

**Nagrada Grada Delnica za životno djelo u 2025. godini** dodijeljena je:

* **Miljenku Balenu** za sudjelovanje u raznim sferama sportskog i društvenog života Grada Delnica, iznimnu vojnu karijeru te doprinos u boljitku života braniteljske populacije.

Nakon podjele javnih priznanja i zahvalnica, voditeljica je pozvala dobitnika Nagrade za životno djelo, Miljenka Balena, da se zahvali u ime svih nagrađenih. Nakon toga, svi nagrađeni su pozvani na zajedničko fotografiranje.

Voditeljica se zahvalila svima koji su svojom nazočnošću uveličali današnju svečanu sjednicu te pozvala nazočne na prigodni domjenak i svetu misu u Župnu crkvu u Delnicama, koja će se održati danas u 18:30 sati.

Također je najavila izložbu fotografija pod nazivom „Volim svoj grad“, koja će se održati u srijedu, 25. lipnja 2025. godine u 19:00 sati u Gradskoj knjižnici Janet Majnarich.

Sjednica je završila u 13:00 sati prigodnim domjenkom.

KLASA: 024-03/25-01/5

URBROJ: 2170-6-5-7-25-1

U Delnicama, 24. lipnja 2025. godine

Bilješku napisala Predsjednik Gradskog vijeća

Marija Crnić Grgurić Ivan Piškor